РЕГЛАМЕНТ (ЕС) № 772/2013 НА КОМИСИЯТА
от 8 август 2013 година
за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за дифениламин във или върху определени продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 18, параграф 1, буква б) от него,
като има предвид, че:
(1)
Максимално допустимите граници на остатъчни вещества (МДГОВ) за дифениламин са установени в приложение II и в част Б от приложение III към Регламент (ЕО) № 396/2005. Дифениламин е предмет на разпоредбите на Решение 2009/859/ЕО на Комисията от 30 ноември 2009 г. за невключване на дифениламин в приложение I към Директива 91/414/ЕИО на Съвета и за отнемане на разрешенията за продукти за растителна защита, съдържащи посоченото вещество (2), както и на Регламент за изпълнение (ЕС) № 578/2012 на Комисията от 29 юни 2012 г. относно неодобрението на активното вещество дифениламин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (3).
(2)
На 22 август 2011 г., в съответствие с член 12, параграф 1 от Регламент (ЕО) № 396/2005, Европейският орган за безопасност на храните („Органът“) даде обосновано становище относно съществуващите МДГОВ за дифениламин (4), като обърна специално внимание на рисковете за потребителите. Това становище бе препратено на Комисията и на държавите членки и бе направено обществено достояние.
(3)
В становището Органът не препоръчва включването на дифениламин в приложение IV към Регламент (ЕО) № 396/2005, нито включването на МДГОВ, определени по Кодекс алиментариус (CXL), в приложение II към същия регламент.
(4)
Всички съществуващи разрешения за продукти за растителна защита, съдържащи дифениламин, бяха отменени. Поради това МДГОВ, определени за това активно вещество в приложения II и III, следва да бъдат заличени освен по отношение на ябълки и круши.
(5)
Що се отнася до дифениламина в ябълки и круши, държавите членки, трети държави и оператори в хранително-вкусовата промишленост информираха Комисията за неизбежно кръстосано замърсяване, което се наблюдава при нетретирани ябълки и круши и се дължи на наличието на остатъци от дифениламин в складовите съоръжения, по-специално в машини, повърхности и контейнери, особено бокс палети, и чието отстраняване на този етап е технически невъзможно.
(6)
Въз основа на получените данни от мониторинга във връзка с кръстосаното замърсяване е целесъобразно да се определи временна МДГОВ, която да е възможно най-ниска с оглед на възникналите опасения на потребителите относно дифениламин, като същевременно се позволи нормално предлагане на пазара и търговия с нетретирани ябълки и круши.
(7)
Въпреки че на този етап не може да бъде направена окончателна оценка на риска за потребителите поради установената от Органа липса на редица данни в досието за дифениламин, основателно е да се очаква, че временна МДГОВ от 0,1 mg/kg, която е петдесет пъти по-ниска от определената понастоящем МДГОВ от 5 mg/kg, не би предизвикала неприемливи рискове за потребителите.
(8)
Съгласно член 16, параграф 2 от Регламент (ЕО) № 396/2005 Комисията ще подложи на повторна оценка случая две години след влизането в сила на настоящия регламент въз основа на всякакви налични нови данни от мониторинг и друга нова информация.
(9)
Поради това Регламент (ЕО) № 396/2005 следва да бъде съответно изменен.
(10)
Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и операторите от хранително-вкусовата промишленост да се подготвят за спазването на новите изисквания, произтичащи от изменението на МДГОВ.
(11)
В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети предвид.
(12)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложения II, III и V към Регламент (ЕО) № 396/2005 се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага обаче от 2 март 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 8 август 2013 година.